OBH 6318/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

Cs. E. hercegkúti lakos panasszal fordult az állampolgári jogok országgyűlési biztosához, mivel a BAZ Megyei Egészségbiztosítási Pénztár Sátoraljaújhelyi Kirendeltségén kapott felvilágosítás szerint a gyermekét egyedül nevelő szülő , ha rendszeres szociális járadékos és gyermekei után családi pótlékban részesül, nem jogosult az eltartott gyermekei után növelésre. Amennyiben nem egyedülállóként nevelné gyermekeit, férje kérhetné a családi pótlékot, így a rendszeres szociális járadéka  növelhető lenne az eltartott gyermekei után. Segítséget kér a fenti diszkrimináció megszüntetéséhez.

Érintett alkotmányos jogok

Szociális biztonsághoz való jog /Alk. 70/E. (1) bek./
Jogbiztonsághoz való jog /Alk. 2. § (1) bek./
Diszkrimináció tilalma /Alk. 70/A. (1)-(2) bek./

Alkalmazott jogszabályok

8/1983/VI.29./ EüM-PM együttes rendelet a megváltozott munkaképességű dolgozók foglalkoztatásáról és szociális ellátásáról.
22.§ (4) . Ha a rendszeres szociális járadékban részesülő megváltozott munkaképességü dolgozó a háztartásában olyan támogatásra szoruló hozzátartozójáról is gondoskodik, akinek eltartására köteles járadékát minden ilyen hozzátartozó után legfeljebb havi....... forinttal lehet növelni. Nem növelhető a járadék összege olyan hozzátartozóra tekintettel, aki után a járadékban részesülő megváltozott munkaképességü dolgozó családi pótlékot kap.
/ A 22. § (4) bekezdését a 20/1993. /XI.17./ NM-PM együttes rendelet 7. §-a (5) bekezdésre változtatta./

Az 1997. január 1-jétől a 49/1996/XII.27./ NM-PM együttes rendelettel beiktatott hatályos szövege:

(5) Ha a rendszeres szociális járadékban részesülő megváltozott munkaképességű dolgozó a háztartásában olyan támogatásra szoruló hozzátartozójáról is gondoskodik, akinek eltartására köteles, járadékát  minden ilyen hozzátartozó után legfeljebb havi ..... forinttal lehet növelni.  Nem növelhető a járadék összege arra a hozzátartozóra tekintettel, aki után családi pótlékot folyósítanak. 

1990. évi XXV. törvény a családi pótlékról és a családok támogatásáról.

4. § (1)  Ugyanazon gyermek után a családi pótlék egyidejűleg csak egy jogosultat illet meg.
       (2)  Ha a gyermek együttélő szülők háztartásában van, a családi pótlékot - együttes 	nyilatkozatuk alapján - bármelyik szülő igényelheti, mégpedig nyilatkozatuk szerint 	gyermekenként.
	/Beiktatta: 1992. évi III. tv. hatályos 1992. I. 28-tól./ 

Megállapított tényállás

Panaszos 1992. márciustól rendszeres szociális járadékos, melynek összege 8.700 forint. Egészségi állapota, beadványa szerint a fenti időponttól tovább romlott. Jelenleg még két gyermeket nevel, fia a szakközépiskola 4. osztályába, lánya az általános iskola 7. osztályába jár, akik után 7.900 forint családi pótlékban részesül, az Önkormányzat pedig havi 2.880 forint nevelési segélyt folyósít a család számára. 
Cs. E. két kiskorú gyermeke mellett már felnőtt  2 gyermekét is felnevelte, 27 év és 201 nap szolgálati idővel rendelkezik.
Az 1994. junius 1-jét megelőző időponttól folyósított rendszeres szociális járadék esetében a járadékos részére folyósítani kell a növelést arra a gyermekre tekintettel is, aki után családi pótlékot állapítottak meg a járadékosnak. /Országos Nyugdíjbiztosítási Főigazgatóság 7/3- 160/1995. sz. körlevele./ 
Mivel azonban panaszos csak később értesült, 1994. június 1-jét követően a növelés lehetőségéről, kérelme új igényként került elbírálásra és elutasításra.

A Nyugdíjfolyósító Igazgatóság jogszerűen járt el amikor a panaszos igényét a hatályos jogszabályra hivatkozással elutasította. 
Valóban, ha nem egyedülállóként neveli kiskorú gyermekeit, a Cspt. lehetőséget ad arra, hogy a házastárs jogán kérjék a családi pótlék folyósítását és a rendszeres szociális járadékos jogosult lehetett a növelésre.

A fenti joggyakorlat ellentétes volt a jogalkotói szándéktól és diszkriminációt jelentett a gyermekeiket egyedül nevelő rendszeres szociális járadékosokkal szemben. A jogsértő gyakorlatot  a vizsgálat megindulásakor az állampolgári jogok országgyűlési biztosa jelzésére a Népjóléti Minisztérium jogszabály módosítással /pontosítással/ szüntette meg. Nem növelhető a  járadék összege arra a hozzátartozóra tekintettel, aki után családi pótlékot folyósítanak.

Az állampolgári jogok országgyűlési biztosa az adott ügyben tehát alkotmányos visszásságot nem állapított meg.

Ajánlás

Tekintettel arra, hogy a nehéz szociális helyzetben lévő személyek, családok támogatása alapvetően az Önkormányzatok feladata, a panaszos a polgármesteri hivatalhoz fordulhat segítségért. A támogatásra, rászorultsági alapon a szociális igazgatásról és szociális ellátásokról szóló törvény számos lehetőséget biztosít. Amennyiben a panaszos egészségi állapota romlott és a rokkantsági nyugdíjhoz szükséges szolgálati idővel rendelkezik, kérheti a 
Megyei Nyugdíjbiztosítási Igazgatóságtól orvosi felülvizsgálatát, melynek eredményeként, ha munkaképesség-csökkenésének mértéke eléri a 67 %-ot, rokkantsági nyugdíjra lesz jogosult. 

Budapest, 1997. március 19.

Gönczöl Katalin